Característiques tècniques dels vehicles
Distintiu indicatiu de transport de menors
Inspecció tècnica dels vehicles
Obligacions de l'entitat organitzadora del transport
Àmbit d'aplicació de les condicions de seguretat
Modificació de les normes reguladores de les característiques tècniques dels vehicles
Col·laboració formativa del Ministeri de l'Interior
Excepcions d'aplicació de la normativa
Normativa aplicable als vehicles procedents de la Unió Europea o de l'Espai Econòmic Europeu
Aplicació temporal de la normativa anterior
Règim transitori en matèria d'antiguitat dels vehicles de transport
Competència d'aplicació progressiva
Les normes de seguretat aplicables en el transport col·lectiu de menors per carretera estaven recollides en el Reial decret 2296/1983, de 25 d'agost, sobre trànsit i circulació de vehicles escolars i de menors.
Des de l'entrada en vigor del Reial decret esmentat hi ha hagut canvis importants des del punt de vista legislatiu i reglamentari de caràcter general tant en matèria d'ordenació dels transports terrestres, com de trànsit, circulació i seguretat viària dels vehicles de motor, i de les normes sobre condicions tècniques dels vehicles, que afecten de manera directa la matèria que s'hi regulava.
Això feia necessària, en tot cas, una modificació del Reial decret esmentat que adaptés el contingut a les modificacions operades en el marc de l'ordenament jurídica general en què s'enquadrava.
En aquest punt, no ha semblat raonable desatendre la possibilitat d'adaptar les condicions de seguretat exigides en el transport de menors als canvis que ha experimentat la situació social i econòmica des de 1983, introduint una posada al dia dels elements de seguretat que han de tenir els vehicles en els quals aquell es porti a terme.
Així mateix, s'ha considerat oportú recollir alguns elements destinats a facilitar l'accés i la utilització dels vehicles als escolars i als menors de mobilitat reduïda.
Aquesta disposició ha estat sotmesa al procediment d'informació en matèria de normes i reglamentacions tècniques i de reglaments relatius als serveis de la societat de la informació, que preveu la Directiva 98/34/CE, del Parlament Europeu i del Consell, de 22 de juny, modificada per la Directiva 98/48/CE, de 20 de juny, així com al Reial decret 1337/1999, de 31 de juliol, que incorpora aquestes directives a l'ordenament jurídic espanyol.
En virtut d'això, a proposta del vicepresident primer i ministre de l'Interior, i dels ministres de Foment, d'Educació, Cultura i Esport, i de Ciència i Tecnologia, escoltats el Comitè Nacional del Transport per Carretera i el Consell Nacional de Transports Terrestres, d'acord amb el Consell d'Estat i amb la deliberació prèvia del Consell de Ministres en la reunió del dia 27 d'abril de 2001,
Les condicions de seguretat que preveu aquest Reial decret s'apliquen:
a ) Als transports públics regulars d'ús especial d'escolars per carretera, quan almenys la tercera part, o més, dels alumnes transportats tingui una edat inferior a setze anys en el moment en què va començar el curs escolar corresponent.
b ) A les expedicions de transports públics regulars de viatgers d'ús general per carretera en què la meitat, o més, de les places del vehicle hagin estat prèviament reservades per a viatgers menors de setze anys.
c ) Als transports públics discrecionals de viatgers amb autobús, quan tres quartes parts, o més, dels viatgers siguin menors de setze anys.
d ) Als transports privats complementaris de viatgers per carretera, quan la tercera part, o més, dels viatgers siguin menors de setze anys.
Els transports ressenyats a l'article anterior només poden ser efectuats per les empreses que tinguin la concessió o autorització administrativa corresponent que, d'acord amb el que disposen les normes d'ordenació dels transports terrestres, habiliti per dur a terme el transport regular o discrecional de què es tracti en cada cas.
Per a l'atorgament de l'autorització preceptiva de transport regular d'ús especial per a la realització dels transports inclosos en el paràgraf a de l'article esmentat, s'exigeix, en tot cas, que el transportista sol·licitant acrediti el compliment dels requisits que exigeixen els articles 3, 4, 6 i 12, juntament amb els altres que resultin exigibles per raons d'ordenació del transport, amb una atenció especial a tots els destinats a garantir més nivell de seguretat en el transport.
Com a regla general, només es poden prestar els serveis compresos en el paràgraf a de l'article 1, i adscriure, si s'escau, a les autoritzacions de transport regular d'ús especial, els vehicles que no superin, a l'inici del curs escolar, l'antiguitat de deu anys, comptats des de la primera matriculació.
Això no obstant, s'admet l'adscripció de vehicles d'una antiguitat superior sempre que es compleixin conjuntament els requisits següents:
Que el vehicle no excedeixi l'antiguitat de setze anys comptats des de la primera matriculació a l'inici del curs escolar.
Que el sol·licitant acrediti que el vehicle es dedicava anteriorment a la realització d'aquesta mateixa classe de transport, o bé presenti el certificat de desballestament d'un altre vehicle que en el curs escolar corrent o en l'anterior hagi estat adscrit a una autorització de transport regular d'ús especial d'escolars.
Els transports objecte d'aquest Reial decret no els poden efectuar vehicles l'antiguitat dels quals al començament del curs escolar, comptada des de la primera matriculació o posada en servei, sigui superior a setze anys.
Als efectes del còmput d'antiguitat, es considera el dia 1 de setembre com a data d'inici del curs escolar.
Els vehicles que s'utilitzin per als transports objecte d'aquest Reial decret han d'estar homologats com a corresponents a la categoria M, d'acord amb el que disposa el Reial decret 2140/1985, de 9 d'octubre, pel qual es dicten normes sobre homologació de tipus de vehicles automòbils, o d'acord amb el que disposa la Directiva 70/156/CEE, de 6 de febrer, relativa a l'aproximació de les legislacions dels estats membres sobre homologació de vehicles de motor i els seus remolcs.
Els vehicles que s'utilitzin en la prestació dels serveis inclosos en l'article 1 han de complir, a més d'altres que, si s'escau, pugui establir amb caràcter general la legislació vigent, les prescripcions tècniques següents d'acord amb les especificacions que s'hi puguin fer per reglament:
El seient del conductor ha d'estar protegit per una pantalla transparent, d'acord amb els mínims de protecció que estableix la norma UNE 26-362-2:1984.
En cas que no hi hagi prou altura, la mida de la pantalla es pot reduir en conseqüència.
Les portes de servei han de ser del tipus operat pel conductor, i han de complir les prescripcions tècniques del Reglament CEPE/ONU que resulti d'aplicació (36R03, 52R01 o 107).
Els dispositius d'accionament d'obertura d'emergència han d'estar degudament protegits per evitar que els menors en facin una utilització no adequada.
Aquests dispositius no poden ser anul·lats, excepte de la forma que preveu el Reglament CEPE/ONU que resulti aplicable (36R03, 52R01 o 107).
L'obertura practicable de les finestres ha de ser, com a màxim, del seu terç superior.
Els seients situats davant de pous d'escala, així com els que no estiguin protegits pel suport d'un altre d'anterior situat a una distància màxima horitzontal de 80 centímetres entre la cara davantera del respatller d'un seient i la cara posterior del seient que el precedeix, han de tenir un element fix de protecció que proporcioni als ocupants un nivell suficient de seguretat i han de complir les especificacions tècniques que estableix el Reglament CEPE/ONU que resulti aplicable (36R03, 52R01 o 107).
En els casos en què els cinturons de seguretat hagin de ser utilitzats per nens d'entre cinc i onze anys, han de ser de tres punts i s'ha de disposar de coixins elevadors de diferents altures, en funció de l'edat i l'estatura dels nens, que permetin ajustar el cinturó a les seves mides.
Quan no es compleixin aquestes condicions, els cinturons no poden ser utilitzats per nens de les edats indicades.
Els vehicles d'un sol pis amb més de 22 places i que pertanyin a les classes II i III, segons el Reglament CEPE/ONU número 36, han d'estar homologats de conformitat amb el que estableix el Reglament CEPE/ONU número 66 sobre resistència de la superestructura de vehicles de gran capacitat.
Han d'estar dotats d'un dispositiu lluminós amb senyal d'emergència, que compleixi les condicions tècniques que estableix l'article 15 del Reglament general de vehicles, aprovat pel Reial decret 2822/1998, de 23 de desembre, que s'ha de posar en funcionament en els punts de parada, tant de dia com de nit, mentre els viatgers entrin o surtin del vehicle.
Han d'estar dotats de martells per trencar els vidres o altres dispositius que es determinin per reglament degudament protegits per a la seva utilització únicament en casos d'emergència.
No es poden utilitzar autobusos de dos pisos, entenent com a tals aquells en què els espais destinats als viatgers estan disposats, almenys en una part, en dos nivells superposats, excepte quan hagin estat homologats segons el Reglament CEPE/ONU 107.
Si s'escau, s'han de reservar les places que siguin necessàries per a persones amb mobilitat reduïda, properes a les portes de servei.
El terra del vehicle no pot ser lliscant.
Al costat de les portes de servei hi ha d'haver barres i agafadors fàcilment accessibles des de l'exterior per facilitar les operacions d'entrada i sortida.
Els que transportin alumnes amb greus afectacions motores amb destinació a un centre d'educació especial han de tenir ajuts tècnics que els facilitin l'entrada i la sortida.
Les vores dels esglaons han de ser de colors vius.
Cada menor ha de disposar de la seva pròpia plaça o seient, el qual ha de tenir les dimensions mínimes determinades en el Reglament CEPE/ONU que resulti aplicable (36, 52 o 107), de conformitat amb les regles i els terminis que en cada moment estiguin establerts en les normes dictades per a la seva aplicació.
Han d'estar proveïts de tacògraf en tots els casos en què sigui exigible de conformitat amb el que disposa el Reial decret 2242/1996, de 18 d'octubre, en aplicació dels reglaments (CEE) números 3820/85 i 3821/85.
Han d'estar dotats de limitador de velocitat, en els casos i d'acord amb les condicions i els terminis que estableix el Reial decret 2484/1994, de 23 de desembre.
Han d'estar dotats de dispositius de frenada i antibloqueig (ABS), en els casos i els termes que estableix el Reial decret 2028/1986, de 6 de juny, pel qual es dicten normes per a l'aplicació de determinades directives de la CEE, relatives a tipus de vehicles automòbils, remolcs i semiremolcs, així com de parts i peces dels vehicles esmentats.
El mecanisme de direcció i control de la trajectòria ha de complir les prescripcions que estableix el Reial decret 2028/1986, en els termes i els casos que aquest preveu.
Les dimensions, les característiques de la superfície reflectora, el nombre, l'emplaçament i la regulació dels retrovisors s'han d'ajustar al que disposa el Reial decret 2028/1986, en els casos que s'hi preveuen.
Si la visibilitat directa no és suficient, s'han d'instal·lar dispositius òptics que permetin al conductor detectar des del seu seient la presència d'un viatger a la rodalia immediata, tant exterior com interior de les portes de servei, d'acord amb el que estableix el Reglament CEPE/ONU (36, 52 o 107), de conformitat amb les regles i els terminis que, en cada moment, estiguin establerts en les normes dictades per a la seva aplicació.
Els vidres han de complir les prescripcions de la Directiva 92/22/CE referent al mode de fragmentació, resistència a l'impacte del cap i resistència a l'abrasió, en els termes i casos que estableix el Reial decret 2028/1986.
Les finestres d'emergència que no siguin de frontisses han de ser de vidre fàcil de trencar d'acord amb el que determina el Reglament CEPE/ONU (36, 52 o 107), de conformitat amb les regles i els terminis que, en cada moment, estableixin les normes dictades per a la seva aplicació.
En el compartiment del motor s'han de complir les condicions que estableix el Reglament CEPE/ONU (36, 52 o 107), de conformitat amb les regles i els terminis que, en cada moment, estableixin les normes dictades per a la seva aplicació, pel que fa a l'ús de materials impermeables o susceptibles d'impregnar-se de combustible, evitar acumulacions i la utilització d'aïllants tèrmics.
Els dipòsits de carburant han d'estar separats més de 60 centímetres de la part davantera i s'han de sotmetre a la prova de pressió que descriu el Reglament CEPE/ONU (36, 52 o 107), de conformitat amb les regles i els terminis que, en cada moment, estableixin les normes dictades per a la seva aplicació.
Els sistemes d'alimentació han d'estar dotats de la suficient protecció i les possibles fuites han de ser conduïdes cap a la calçada, segons el que disposi el Reglament CEPE/ONU (36, 52 o 107) que hi sigui aplicable, de conformitat amb les regles i els terminis que, en cada moment, estableixen les normes dictades per a la seva aplicació.
S'ha de disposar d'un comandament central de seguretat col·locat a prop del conductor, per tal de restringir el risc d'incendi després de la parada d'acord amb el que disposi el Reglament CEPE/ONU (36, 52 o 107) que hi sigui aplicable, de conformitat amb les regles i els terminis que, en cada moment, estableixen les normes dictades per a la seva aplicació.
Els aparells i circuits han de complir les normes que estableixen els reglaments CEPE/ONU (36, 52 o 107), de conformitat amb les regles i els terminis que, en cada moment, estableixin les normes dictades per a la seva aplicació.
Les bateries han de disposar d'un ancoratge sòlid, estar col·locades en un lloc fàcilment accessible i separades del compartiment de viatgers, segons el que disposi el Reglament CEPE/ONU (36, 52 o 107) que hi sigui aplicable, de conformitat amb les regles i els terminis que, en cada moment, estiguin establerts per a la seva aplicació.
Han d'estar proveïts d'extintors que compleixin les prescripcions que estableix l'Ordre de 27 de juliol de 1999, així com d'una farmaciola de primers auxilis.
Els materials emprats a l'interior de l'habitacle de passatgers han de complir la Directiva 95/28/CE sobre prevenció del risc d'incendi en els casos i les condicions que estableix el Reial decret 2028/1986.
Totes les portes d'emergència s'han d'obrir fàcilment des de l'interior i des de l'exterior, no poden ser accionades per dispositius de reserva d'energia i han de tenir un dispositiu que avisi el conductor quan no estiguin completament tancades, d'acord amb el que disposa el Reglament CEPE/ONU (36, 52 o 107), de conformitat amb les regles i els terminis que, en cada moment, estableixin les normes dictades per a la seva aplicació.
Les trapes d'evacuació han de complir les prescripcions que estableix el Reglament CEPE/ONU (36, 52 o 107), de conformitat amb les regles i els terminis que, en cada moment, estableixin les normes dictades per a la seva aplicació.
A les sortides d'emergència hi ha de figurar la inscripció «SORTIDA D'EMERGÈNCIA» o «SORTIDA DE SOCORS» de manera visible des de l'interior i des de l'exterior, d'acord amb el que disposi el Reglament CEPE/ONU (36, 52 o 107) que hi sigui aplicable, de conformitat amb les regles i els terminis que, en cada moment, estableixin en les normes dictades per a la seva aplicació.
Com a excepció al que disposa l'apartat anterior, per als vehicles de categoria M1, només és exigible el requisits a què es refereix l'apartat 2.6a.
En aquest tipus de vehicles s'han de complir a més les normes següents:
Han de portar un equip homologat d'extinció d'incendis.
Només es pot transportar una persona per plaça.
Els autobusos que es matriculin a partir de l'1 de gener de 2002 únicament poden prestar els serveis a què es refereix l'article 1 quan, a més dels referits anteriorment, compleixin els requisits següents:
Els vehicles amb un pes màxim autoritzat igual o superior a les 12 tones han d'incorporar la funció d'estabilització de la velocitat en pendents prolongats, sense necessitat d'utilitzar ni el fre de servei, ni el fre d'emergència, ni el fre de mà.
L'eficàcia d'aquesta funció ha de respondre a les disposicions de l'annex 5 (assaig del tipus IIA) del Reglament CEPE/ONU 13 o disposicions corresponents de la Directiva 71/320/CEE i les seves modificacions, i ha de ser objecte de certificació per un laboratori oficial.
Les sortides d'emergència han d'estar assenyalades a l'interior, amb algun dispositiu fluorescent.
Els seients muntats en els vehicles de categoria M2 i M3 han d'estar homologats segons la Directiva 96/37/CEE relativa als seients, els seus ancoratges i als recolzacaps dels vehicles de motor.
A més, els respatllers dels seients, o qualsevol altre element o mampara situat davant dels viatgers, han de poder superar un assaig d'absorció d'energia específic en totes les possibles zones d'impacte del cap del menor.
L'assaig s'ha de portar a terme segons el que estableix l'annex III de la Directiva 78/632/CE sobre condicionament interior dels vehicles de motor, i s'exigeix el compliment dels requisits que s'hi defineixen, però s'ha de reduir a 5,2 quilograms el pes del fals cap utilitzat en l'assaig, per fer-lo més semblant a les característiques fisiològiques d'un menor.
El compliment del que estableix el paràgraf anterior ha de ser objecte de certificació per un laboratori oficial.
Els vehicles de més de 23 places han d'instal·lar dos extintors d'eficàcia 21 A/113B, col·locats a la rodalia del conductor i a l'espai que hi ha entre el buit d'escala posterior i el seient anterior.
S'han de disposar miralls o qualsevol altre mitjà que permeti veure la part frontal exterior situada per sota del nivell del conductor, els laterals del vehicle i la projecció d'aquests sobre el terra en tota la seva longitud, en especial a prop dels passos de les rodes i la part posterior del vehicle.
Els dispositius i la seva situació han de complir les especificacions que s'estableixin per reglament.
S'ha d'instal·lar un dispositiu acústic de senyalització de marxa enrere que funcioni de manera sincronitzada amb els llums de marxa enrere del vehicle.
El dispositiu ha de complir les especificacions que s'estableixin per reglament.
Durant la realització dels serveis a què es refereix l'article 1, els vehicles han d'anar identificats mitjançant el senyal V-10 que figura a l'annex XI del Reglament general de vehicles.
El senyal s'ha de col·locar dins del vehicle, a la part frontal i a la part posterior, de manera que resulti visible des de l'exterior.
El distintiu a què es refereix l'apartat anterior pot ser substituït pel que s'inclou a l'annex d'aquest Reial decret, en el qual el pictograma està proveït d'un dispositiu lluminós que ha de complir les especificacions que es determinin per reglament.
Les dimensions, el color i les característiques d'aquest senyal són els que estableix el Reglament general de vehicles per al distintiu a què es refereix l'apartat anterior.
La silueta de la figura només ha d'estar il·luminada durant les parades que efectuï el vehicle perquè els menors hi pugin o en surtin.
No obstant això, es tolera que el dispositiu estigui il·luminat durant un màxim de vint segons després d'engegar-se el vehicle.
Per a la realització dels serveis que preveu l'article 1, és requisit necessari que els vehicles corresponents hagin superat favorablement una inspecció tècnica en una estació ITV, segons el que preveu la disposició addicional primera del Reial decret 2042/1994, de 14 d'octubre, pel qual es regula la inspecció tècnica de vehicles, que ha de versar sobre el compliment dels requisits tècnics exigibles.
L'òrgan que porti a terme la inspecció ha d'efectuar, quan sigui procedent, l'anotació oportuna a la targeta ITV del vehicle.
Només s'ha d'atorgar l'autorització, a la qual fa referència el segon paràgraf de l'article 2, necessària per a la realització dels transports d'escolars inclosos en el paràgraf a de l'article 1, quan els vehicles amb què s'hagin de prestar hagin superat favorablement la inspecció.
En totes les inspeccions tècniques obligatòries que es facin als vehicles a què es refereix el paràgraf primer d'aquest article s'ha de revisar, a més del compliment de les prescripcions que exigeix la legislació general, el de les específiques que estableix l'article 4.
Els conductors dels vehicles amb què s'efectuïn les diferents classes de transport ressenyades en l'article 1 han de complir les condicions que estableix l'article 32 del Reglament general de conductors, aprovat pel Reial decret 772/1997, de 30 de maig.
És obligatòria la presència a bord del vehicle durant la realització del transport, almenys, d'una persona major d'edat idònia, diferent del conductor, acreditada per l'entitat organitzadora del servei, llevat que expressament s'hagi pactat que l'acrediti el transportista, que conegui el funcionament dels mecanismes de seguretat del vehicle, encarregada de tenir cura dels menors durant el transport i de les operacions d'entrada i sortida del vehicle, i, si s'escau, de recollir i acompanyar els alumnes a l'interior del recinte escolar, en els casos següents:
a ) En els transports inclosos en el paràgraf a de l'article 1, quan ho especifiqui l'autorització de transport regular d'ús especial corresponent i, en tot cas, sempre que es transportin alumnes de centres d'educació especial; en aquest cas, l'acompanyant ha de tenir la qualificació laboral necessària per a atendre adequadament a aquest alumnat de necessitats educatives especials.
b ) En els transports inclosos en el paràgraf c de l'article 1, sempre.
c ) En els transports inclosos en el paràgraf d de l'article 1, quan es transportin alumnes de centres d'educació especial o es tracti de transports l'origen o la destinació dels quals siguin diferents del domicili dels menors o del centre docent on cursen estudis.
d ) En qualsevol dels transports inclosos en l'article 1 efectuats amb autobús quan, almenys, el 50 per 100 dels viatgers siguin menors de dotze anys.
L'acompanyant ha d'ocupar una plaça a prop de la porta de servei central o posterior.
En els casos en què, d'acord amb el que preveu l'apartat anterior, sigui obligatòria la presència d'un acompanyant, no es pot dur a terme el transport sense que aquest estigui a bord del vehicle, llevat que la no realització del transport impliqui un risc més gran per als menors.
Això no obstant, la reiteració d'aquesta circumstància es pot considerar incompliment del contracte.
El transportista és responsable del compliment d'aquesta obligació amb independència de qui sigui el responsable d'aportar l'acompanyant d'acord amb el que especifiqui el contracte corresponent.
L'acreditació de l'acompanyant a què fa referència l'apartat 1 no suposa necessàriament que hi hagi relació laboral amb l'entitat organitzadora del servei.
La velocitat màxima a què poden circular els vehicles que facin els transports que inclou l'article 1 és la que estableix a aquest efecte l'article 48.1.2 del Reglament general de circulació, aprovat pel Reial decret 13/1992, de 17 de gener.
L'itinerari i les parades dels transports que inclou el paràgraf a de l'article 1 estan determinats en la corresponent autorització de transport regular d'ús especial.
La ubicació de les parades l'ha de comunicar, prèviament, l'òrgan que hagi d'atorgar l'autorització a l'òrgan competent sobre la regulació del trànsit, que pot proposar les rectificacions que consideri oportunes.
Transcorreguts tres dies des de la comunicació sense que l'òrgan n'hagi proposat cap modificació, es pot atorgar l'autorització d'acord amb l'itinerari i les parades previstos inicialment.
Això no obstant, si posteriorment es rep alguna observació de l'òrgan competent en matèria de trànsit, s'ha de procedir a la modificació de l'autorització que, en consideració a aquella, sigui pertinent.
Quan no sigui possible que la parada corresponent al centre escolar estigui ubicada dins del recinte d'aquest, s'ha de fixar de manera que les condicions d'accés des de la parada al centre siguin al més segures possible, i estiguin situades sempre a la dreta en el sentit de la marxa.
Quan no sigui possible que la parada estigui situada al mateix costat de la via en la qual estigui el centre escolar, s'han d'arbitrar les senyalitzacions i les mesures pertinents, fins i tot la presència d'un agent de la circulació, si s'escau, per possibilitar que els alumnes travessin la via amb les màximes condicions de seguretat.
L'itinerari i les parades dels transports inclosos en el paràgraf b són els que el transport regular d'ús general de què es tracti tingui fixats en la concessió o autorització en la qual s'empara; si bé l'òrgan que l'atorga, a petició de l'empresa transportista o de l'entitat que reserva les places destinades a menors, pot autoritzar les modificacions a les parades de les expedicions en què es transporti els menors que siguin necessàries per garantir les mateixes condicions de seguretat que les que ressenya l'apartat anterior, sempre que amb això no es desvirtuïn les prohibicions de trànsit que, si s'escau, estableixi la concessió o autorització esmentada.
L'empresa transportista, en el cas dels transports inclosos en el paràgraf c de l'article 1, i l'entitat que efectuï el transport complementari, en el dels inclosos en el paràgraf d del mateix article, han de procurar que les parades s'efectuïn en les condicions al més segures possible, i que, en tot cas, les que tinguin lloc en un centre escolar, cultural, esportiu o d'esbarjo compleixin les característiques que estableix l'apartat 1 d'aquest article.
L'entrada i la sortida dels menors als vehicles que facin qualsevol dels transports que inclou l'article 1 s'ha de fer per la porta més propera al conductor o, si s'escau, a l'acompanyant.
En tot cas, l'entrada i la sortida s'ha de fer sota la vigilància d'una persona major d'edat que s'ha d'assegurar que s'efectua de manera ordenada, en els dos casos següents:
a ) Quan l'entrada o la sortida es produeixi als voltants d'un centre escolar.
b ) Quan, tractant-se d'un transport dels que defineix el paràgraf a de l'article 1, l'autorització de transport regular d'ús especial estableixi expressament aquesta obligació en relació amb la parada de què es tracti.
Els itineraris i els horaris dels transports que inclou l'article 1 que tenen per objecte el trasllat dels menors entre el seu domicili i el centre escolar on cursen estudis, s'han d'establir de manera que en circumstàncies normals sigui possible que el temps màxim que s'estiguin en el vehicle no arribi a una hora per cada sentit del viatge; únicament es preveu que s'arribi a aquesta durada màxima en casos excepcionals degudament justificats.
En tot cas, en la realització de qualsevol dels transports que inclou l'article 1 s'han de respectar les normes relatives als temps de conducció i descans dels conductors que estableix el Reial decret 2242/1996, de 18 d'octubre, en aplicació dels reglaments (CEE) números 3820/85 i 3821/85.
Sens perjudici del compliment de la legislació vigent en matèria d'assegurances obligatòries, les empreses que portin a terme qualsevol dels transports inclosos en l'article 1 han de tenir coberta de manera il·limitada la responsabilitat civil pels danys de què puguin ser objecte els ocupants dels vehicles en què es realitzin.
Les entitats que contractin la realització d'algun dels transports inclosos en els paràgrafs a, b i c de l'article 1, a més d'acreditar, si s'escau, l'acompanyant i configurar les rutes de manera que no superin el temps màxim permès, han d'exigir al transportista que acrediti els aspectes següents:
Ser titular de l'autorització de transport discrecional de viatgers corresponent, en el cas dels transports inclosos en els paràgrafs a i c, o de la concessió o autorització de transport regular d'ús general de què es tracti, en el dels inclosos en el paràgraf b.
Tenir en vigor la targeta ITV corresponent, que acrediti que els vehicles en els quals s'ha d'efectuar el transport compleixen el que disposa aquest Reial decret en matèria d'inspecció tècnica.
Haver subscrit els contractes d'assegurança a què es refereix l'article 12.
L'incompliment del que disposa l'article 4 d'aquest Reial decret (excepte als apartats 2.9a, 2.12, pel que fa al fet que cada menor disposi de la seva pròpia plaça o seient, 2.13, 2.14 i 3.4a), sobre característiques tècniques dels vehicles, es considera infracció de l'article 12.9 del Reglament general de vehicles, aprovat pel Reial decret 2822/1998, de 23 de desembre; l'article 5, sobre distintiu indicatiu de transport de menors, els articles 173 del Reglament general de circulació, aprovat pel Reial decret 13/1992, de 17 de gener, i 18, en relació amb l'annex XI, del Reglament general de vehicles; l'article 6, sobre inspecció tècnica dels vehicles, els articles 14 del Reial decret 2042/1994, de 14 d'octubre, pel qual es regula la inspecció tècnica de vehicles, i 18, en relació amb l'annex XI, del Reglament general de vehicles; l'article 7, sobre conductors, l'article 32 del Reglament general de conductors, aprovat pel Reial decret 772/1997, de 30 de maig, i el 9, sobre limitació de velocitat a l'article 48.1.2 del Reglament general de circulació.
El procediment s'ha d'adequar al que disposa el Reial decret 320/1994, de 25 de febrer, pel qual s'aprova el Reglament de procediment sancionador en matèria de trànsit, circulació de vehicles de motor i seguretat viària.
L'incompliment de la resta de preceptes d'aquest Reial decret se sanciona d'acord amb el que disposen la Llei 16/1987, de 30 de juliol, d'ordenació dels transports terrestres, i les seves normes de desplegament, així com les altres normes que, si s'escau, hi siguin aplicables.
Les condicions de seguretat que estableix aquest Reial decret en relació amb els transports que inclou l'article 1, la definició dels quals correspon a les diferents categories de transport de viatgers que estableix la Llei 16/1987, de 30 de juliol, d'ordenació dels transports terrestres, també són aplicables a totes les classes de transport que, si s'escau, prevegin les normes dictades per les comunitats autònomes en ús de les seves competències que, fins i tot identificant-s'hi amb una nomenclatura diferent, incloguin transports les característiques dels quals coincideixin amb les dels que preveuen la Llei esmentada i aquest Reial decret.
Les característiques tècniques dels vehicles que estableix aquest Reial decret s'entenen modificades quan sigui objecte de revisió la normativa tècnica de caràcter general que els afecti.
El Ministeri de l'Interior ha de col·laborar amb els òrgans educatius competents, sempre que aquests ho demanin, en la impartició de cursos sobre seguretat viària en els centres escolars.
A les comunitats autònomes de les Illes Balears i de Canàries, i a les ciutats de Ceuta i Melilla, no és aplicable el que disposa l'article 3, i s'hi poden prestar els serveis compresos en el paràgraf a de l'article 1 amb vehicles que compleixin una de les dues condicions següents:
Tenir una antiguitat inferior a deu anys a l'inici del curs escolar, a comptar de la primera matriculació.
Tenir una antiguitat superior a deu anys i inferior a divuit anys a l'inici del curs escolar, a comptar de la primera matriculació, sempre que el vehicle hagi estat dedicat al transport escolar en la mateixa empresa des d'abans dels deu anys i hagi superat de manera satisfactòria una inspecció tècnica en els termes que preveu l'article 6.
En ambdós casos es considera l'1 de setembre com a data d'inici del curs escolar.
En relació amb els requisits tècnics exigibles als vehicles procedents de la Unió Europea o de l'Espai Econòmic Europeu, són aplicables a les normes que estableix el Reial decret 2140/1985, de 9 d'octubre, pel qual es dicten normes sobre homologació de tipus de vehicles automòbils, remolcs i semiremolcs, així com les parts i peces dels vehicles esmentats, modificat pel Reial decret 1204/1999, de 9 de juliol.
Els vehicles que a l'entrada en vigor d'aquest Reial decret estiguin dedicats a la realització d'algun dels serveis que inclou l'article 1, poden continuar prestant-los encara que no compleixin les exigències que conté l'article 4 fins al dia 1 de setembre de 2002, sempre que compleixin les exigències que, per a la prestació del servei de què es tracti, establia el Reial decret 2296/1983, de 25 d'agost, sobre trànsit i circulació de vehicles escolars i de menors.
A partir de la data esmentada, aquests vehicles només es poden continuar dedicant a la realització d'aquests serveis si compleixen les exigències que estableix l'article 4, excepte les que estableixen els apartats 2.5a i 2.8a.
Els vehicles que, a l'entrada en vigor d'aquest Reial decret, estiguin dedicats a portar a terme alguna de les classes de transport que inclou l'article 1 i tinguin una antiguitat, des de la seva primera matriculació, superior a tretze anys poden continuar essent utilitzats per prestar aquests transports fins a l'acabament del curs 2003-2004, llevat que compleixin els divuit anys d'antiguitat en un curs anterior, cas en què no es poden continuar utilitzant des del seu acabament.
Sens perjudici d'això, les entitats organitzadores del servei han de valorar, en l'adjudicació dels contractes de transport escolar que hagin de fer, la prestació del servei amb vehicles de menys antiguitat.
No obstant el que disposa el paràgraf d de l'apartat 1 de l'article 8, l'aplicació progressiva d'aquesta norma, en cada curs escolar, l'ha de fer cada Administració pública d'acord amb les competències que sobre la planificació educativa li corresponen en els seus respectius àmbits territorials de gestió.
En tot cas s'ha de garantir la seva total implantació en el curs acadèmic 2007-2008.
En termes idèntics i amb la mateixa garantia d'implantació total en el curs acadèmic 2007-2008, cada Administració pública ha de fer l'aplicació progressiva del que disposa la prescripció tècnica 2a de l'apartat 2 de l'article 4, d'acord amb les seves competències en matèria d'indústria.
Queden derogats el Reial decret 2296/1983, de 25 d'agost, sobre trànsit i circulació de vehicles escolars i de menors, i totes les altres disposicions del mateix rang o inferior que s'oposin al que disposa aquest Reial decret.
Es faculta els ministres de Foment, de l'Interior, d'Educació, Cultura i Esport, i de Ciència i Tecnologia per dictar, dins de l'àmbit de les seves competències respectives, les disposicions necessàries per al desplegament d'aquest Reial decret.
Sens perjudici de l'anterior, la ministra de Ciència i Tecnologia ha d'establir les especificacions tècniques a què fan referència els apartats 4.5è i 4.6è de l'article 4 d'aquest Reial decret.
Aquest Reial decret entra en vigor el dia 1 de setembre de 2001.